สวัสดีค่ะอยากทราบว่า การปวดท้องก่อนเป็นประจำเดือน 1อาทิตย์ ผิดปกติมั๊ยคะ ปวดแบบนี้มาตั้งแต่เริ่มมีประจำเดือน
สวัสดีค่ะ อาการปวดท้องก่อนการมีประจำเดือนนั้น เป็นอาการหนึ่งในกลุ่มอาการก่อนการมีประจำเดือน โดยมักพบได้ภายในช่วง 1 สัปดาห์ก่อนการมีประจำเดือนมา ซึ่งหากไม่ได้ปวดรุนแรง และไม่ได้ปวดต่อหลังจากที่ประจำเดือนหมดไปแล้ว ก็ถือว่าไม่ได้อันตรายอะไรค่ะอาการปวดท้อง รวมถึงอาการต่างๆ เกิดมาจากสาเหตุมาจากการเปลี่ยนแปลงระดับของฮอร์โมนเพศ และการเปลี่ยนแปลงของสารสื่อประสาทในสมอง ทำให้สามารถเกิดอาการต่างๆ ได้มากมาย เช่น เจ็บเต้านมปวดกล้ามเนื้อปวดศีรษะท้องอืดท้องผูกหรือท้องเสีย มีน้ำหนักตัวเพิ่มอ่อนเพลียมีสิวขึ้น รวมถึงอาจทำให้มีอารมณ์แปรปรวน นอนไม่หลับ เป็นต้นดังนั้น หากอาการปวดท้องเป็นเฉพาะช่วงก่อนและขณะที่มีประจำเดือน เมื่อประจำเดือนหมดแล้วไม่มีอาการปวดท้องอีก รวมถึงลักษณะของประจำเดือนเป็นปกติดี คือไม่ได้มีปริมาณที่มากจนเกินไป ไม่ได้มานานเกิน 1 สัปดาห์ อาการปวดดังกล่าวก็ถือว่าไม่ได้อันตรายอะไรค่ะการดูแลตนเองในช่วงก่อนที่ประจำเดือนจะมา ได้แก่ งดเครื่องดื่มแอลกอฮอล์ เครื่องดื่มที่มีคาเฟอีนต่างๆ ทานอาหารที่มีประโยชน์ งดอาหารรสจัด ลดอาหารเค็ม ออกกำลังกายอย่างสม่ำเสมอ นอนพักผ่อนให้เพียงพอ หากเริ่มมีอาการปวด อาจใช้การประคบอุ่นที่ท้องน้อยช่วย หรืออาบร้ำอุ่น แช่น้ำอุ่น หากอาการปวดเป็นมาก อาจทานยา เช่น ไอบูโพรเฟน (ibuprofen), เมเฟนามิค แอซิด (mefenamic acid) เป็นต้น แต่หากอาการปวดเป็นรุนแรงขึ้นเรื่อยๆ ในทุกๆ รอบเดือน ไม่ทุเลาแม้ทานยา ก็ควรไปพบแพทย์ค่ะ